Document ID: 31994R3124

KOMISSION ASETUS (EY) N:o 3124/94,
annettu 20 päivänä joulukuuta 1994,
durumvehnän tuotannolle Portugalissa myönnettävää lisäkorvausta koskevien oikeuksien siirtoon liittyvistä erityissäännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92(1), sellaisena kuin se on viimeksi muutettuna asetuksella (EY) N:o 3116/94(2), ja erityisesti sen 12 artiklan,
sekä katsoo, että
asetuksen (ETY) N:o 1765/92 4 artiklan 3 kohdassa säädetään lisäkorvauksen myöntämisestä durumvehnän tuotannolle Portugalissa 35 000 hehtaarin suuruisen enimmäisviljelyalan rajoissa,
Portugalin viljan ja riisin yhteisten markkinajärjestelyjen siirtymäsäännöksistä 11 päivänä joulukuuta 1990 annetussa neuvoston asetuksessa (ETY) N:o 3653/90(3), sellaisena kuin se on viimeksi muutettuna asetuksella (ETY) N:o 738/93(4), otetaan lisäksi käyttöön Portugalin vehnän ja muiden viljojen tuottajia koskeva asteittain alenevien erityistukien järjestelmä; kyseisen järjestelmän käyttöön otto Portugalissa saattaa johtaa tiettyjen Portugalin durumvehnän tuottajien osalta siihen, että nämä jättävät osan oikeuksistaan hyödyntämättä, ja siten Portugalille myönnetyn 35 000 hehtaarin suuruisen enimmäisviljelyalan vajaakäyttöön; näin ollen on tiettyjen peltokasvien tuottajien tukijärjestelmän mukaisten korvausten myöntämisen edellytyksistä 24 päivänä syyskuuta 1992 annetussa komission asetuksessa (ETY) N:o 2780/92(5), sellaisena kuin se on viimeksi muutettuna asetuksella (EY) N:o 2246/94(6), säädettyä durumvehnän lisäkorvausta koskevan oikeuden siirtojärjestelmää suotavaa väliaikaisesti muuttaa nykyistä joustavammaksi, ja
viljan, rasvojen ja kuivarehujen yhteinen hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Asetuksen (ETY) N:o 2780/92 6 artiklan 3 kohdan säännöksiä ei sovelleta Portugalissa markkinointivuosien 1995/1996 ja 1996/1997 osalta.
Portugalin on toteutettava tarvittavat lisätoimenpiteet tämän artiklan soveltamiseksi. Niistä on ilmoitettava komissiolle viimeistään 31 päivänä maaliskuuta 1995.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä joulukuuta 1994.

Labels: 18
17
6